b'\n_START_ARTICLE_\nRudolph Buchhave\n_START_SECTION_\nUddannelse og tidlig karriere\n_START_PARAGRAPH_\nRudolph Buchhave var s\xc3\xb8n af pastor Jens Buchhave og Anna Elisabeth f\xc3\xb8dt Bagger. Han dimitteredes 1758 fra K\xc3\xb8ge Skole og lod sig efter i nogle \xc3\xa5r at have v\xc3\xa6ret alumnus p\xc3\xa5 Valkendorfs Kollegium og prosektor ved Theatrum anatomicum 1766 eksaminere for det medicinske fakultet, hvorp\xc3\xa5 han 1767 disputerede for doktorgraden og kreeredes ved Universitetsfesten i anledning af kongens kroning. Samme \xc3\xa5r blev han l\xc3\xa6ge ved Sor\xc3\xb8 Akademi, men opgav 1776 utilfreds denne post og helligede sig botaniskmedicinske studier, s\xc3\xa6rlig over nellikeroden (Radix gei urbani s. caryophyllat\xc3\xa6), hos hvilken han mente at have opdaget sikre feberstillende egenskaber, s\xc3\xa5 at denne indenlandske plante skulle kunne erstatte den kostbare kinabark.\n_START_SECTION_\nStriden om nellikeroden\n_START_PARAGRAPH_\nEfter at han 1781 havde publiceret sine iagttagelser i en l\xc3\xa6rd latinsk afhandling, vakte sagen megen opsigt imellem l\xc3\xa6gerne og gav anledning til en omfattende litter\xc3\xa6r fejde, der ved hovedsagelig at f\xc3\xb8res i Johann Clemens Todes Nye Sundhedstidende ogs\xc3\xa5 satte det ikke l\xc3\xa6gekyndige publikum i bev\xc3\xa6gelse, og hvori nellikeroden angrebes af Frederik Ludvig Bang, Tobias Friedrich Falckenthal og Tode selv (der i \xc3\xb8vrigt fra f\xc3\xb8rst af var "patriotisk" begejstret for roden), mens kun en temmelig ubekendt kirurg Nielsen vedblev at st\xc3\xa5 p\xc3\xa5 Buchhaves side. At denne til sidst ogs\xc3\xa5 lod sin rod blive forsvaret og ber\xc3\xb8mmet i Adresseavisen, vakte meget misforn\xc3\xb8jelse i de kollegiale kredse, og i det hele gjorde han ved sin stridbarhed sin Stilling vanskelig, s\xc3\xa5 at han heller ikke til trods for sine grundige studier og indsigter kunne vinde indgang som l\xc3\xa6ge, hverken i Sor\xc3\xb8 eller i K\xc3\xb8benhavn, hvor han 1781 nedsatte sig.'